KYK: Garrick Higgo wen sy 1ste PGA-titel | Netwerk24
14 Junie 2021 07:22
Garrick Higgo het Sondag by die Congaree-gholfklub in Ridgelan, Suid-Carolina, sy eerste oorwinning in die PGA-reeks behaal.
Garrick Higgo van Suid-Afrika het Sondag sy vierde titel in minder as 'n jaar gewen. Foto: Getty Images
Dié 22-jarige hotklou van Stellenbosch het in slegs sy tweede toernooi in die reeks met een hou in die Palmetto-kampioenskap geseëvier.
Higgo, wat in sy eerste poging in die reeks 64ste in die PGA-kampioenskap geëindig het, het sy laaste ronde in 68 houe voltooi, drie onder baansyfer, en die toernooi op -11 afgesluit.
Dit is Higgo se vierde titel in minder as 'n jaar ná sy deurbraak-sege in die Europese reeks se Portugese Ope in September.
Hy het daarna binne 'n kwessie van twee weke aan die einde van Mei en die begin van April die Gran Canaria Lopesan Ope gewen en die Kanariese Eilande-kampioenskap beklink.
Albei hierdie seges, ook dié in die Europese reeks, het hom onder die boonste 100 op die wêreldranglys laat opskuif en 'n plek in sy eerste major-toernooi, die PGA-kampioenskap, verseker.
Higgo, wat van Donderdag af in die Amerikaanse Ope meeding, is nou tot aan die einde van die 2023-seisoen 'n volwaardige lid van die PGA-reeks. Hy bevind hom ook nou onder die top-50 op die ranglys en sal waarskynlik (saam met Louis Oosthuizen) Suid-Afrika se ander verteenwoordiger op die Olimpiese Spele wees.